Dudás Gergely tudja, hogy szerencsétlen az időzítés az Index tulajdonváltása miatt, mégsem ennek okán távozik a portál éléről. A sajtótermék vezető szerkesztői Tóth-Szenesi Attila politikai rovatvezetőt javasolták utódnak, kinevezéséről a következő 24 órában az Index munkatársai döntenek.

Dudás Gergely 2013 tavaszán lett az Index főszerkesztője, amikor Mészáros Zsófia csatlakozott a portált Uj Péterrel elhagyó csapatához, és a 444-hez igazolt. Dudás 2004-ben került az Index gazdasági rovatába, amelynek később a vezetője lett, majd Mészáros mellett főszerkesztő-helyettesként segítette Uj munkáját. A Kreatív szerint Dudás Gergely utódja Tóth-Szenesi Attila eddigi politikai rovatvezető lesz, aki bizalmi szavazást kért kollégáitól.

© Index.hu

A szerkesztőségben állítják, hogy a főszerkesztő mostani távozásának nincs köze a hetekben megtörtént tulajdonosváltáshoz, vagy bármilyen olyan ügyhöz, ami konkrét nyomásgyakorlás lenne a tulajdonosi kör részéről. Dudás a kiadott közleményben így ír:

„A pár héttel ezelőtti tulajdonosváltás egyszerre jelent kicsit szerencsétlen és könnyen félremagyarázható hátteret a hosszabb ideje fontolgatott döntésemnek, illetve egy új fejezet lehetőségét a szerkesztőségnek is. Amihez én nagyon sok sikert kívánok, de az elmúlt időszakban – bármekkora közhely is – új kihívások már jobban eluralták a gondolataimat, mint az Index, így pedig nem lehet mégolyan jó csapatot sem vezetni”

Tóth-Szenesi tehát belső "megoldás" a helyzetben, a vezető szerkesztők jelölték, és minden kolléga dönthet: titkos szavazáson támogatja-e szemékyét. Az 1970-ben született szakember régi indexes, 2002-ben érkezett a laphoz, azelőtt a Reggeli Délvilág és a Délmagyarország újságírója volt Szegeden. 2004-ben Minőségi Újságírásért díjat kapott, csaknem hét éve politikai rovatvezető a portálnál.

Tóth-Szenesi szeretne továbbra is részt venni a napi szerkesztésben, és a Kreativ.hu szerint úgy fogalmazott:

„Az Index marad, ami volt: független, szórakoztató, megbízható és hiteles hírújság.”

Nemrég váltott tulajdonost az Index

Április 21-én kiderült, Simicska Lajos érvényesítette opciós jogát az Indexre, a portálnak új tulajdonosa lett, a Magyar Fejlődésért Alapítvány. Az alapítványt a Nanga Parbat 17 Zrt. jegyezte be (a tulajdonosváltásról részletesen itt írtunk), amelyben több Simicska Lajoshoz köthető ember is helyet kapott.

A Magyar Narancsnak interjút adó Bodolai László ügyvéd, az Index igazgatóságának elnöke, az alapítvány kurátora és a Nanga Parbat tulajdonosa azt mondta, nem Simicska Lajos az Index tulajdonosa, közvetve sem az. Hiába tűntek fel Simicskához köthető emberek, "az igazgatóságon keresztül, egyedül senki sem tud befolyást gyakorolni az Index működésére. Nem lesz változás az újság vagy a cég életében" – mondja Bodolai.

A tulajdonosváltásról az Index szerkesztősége a hvg.hu cikkéből értesült, Dudás Gergely főszerkesztőként "Dühösek vagyunk, de függetlenek" címmel írt egy cikket, melyben a többi között arról írt,

"sötét felhők gyűltek az Index felett, írhatnám szebben megfogalmazva a tényt, hogy oligarchák mocskos mancsa közötti alku tárgya lett a legjobb tudásunkkal készített független hírportál".

A cikkben többször nekiment Simicskának, majd azt írja, dühösek, hogy "hitünk szerint függetlenül, kizárólag szakmai szempontok alapján és legjobb tudásunk szerint készített újság oligarchák ügyletének tárgya lehet, hogy 2017-ben ott tartunk, hogy egy ilyen lépés jelenti most a pillanatnyi biztonságot, de közben el kell viselniük Simicska keze nyomát", majd a tulajdonosváltást követő kedden előálltak azzal a cikkel, hogy Simicska Lajos körének emberei lobbiztak Kiss Szilárdnak és élettársának.